Document ID: /roh_data/filtered/fineweb-2-filterrobots_roh.jsonl.gz/15359

Il grip sur Fidaz/Flem è instabil. Adina puspè croda crappa or dal grip sin la plaunca sur il vitg. Perquai vegnan era quatter blocs pli gronds ch'èn en moviment survegliads dapi l'onn 2007. Il november 2014 è il pitschen da quels blocs - in crap da var 500 m³ - cupitgà e tut che quintava che quel crodia uss lura sur il grip giu. Schabegià n'è dentant nagut. Il bloc è puspè daventà pli plaun e sa ruschna mo pli in per millimeters per onn.
I po durar plirs decennis enfin ch'il crap croda
Tenor il geolog responsabel Ruedi Münger possia anc durar plirs decennis enfin ch'il crap crodia. El na crai era betg, che la massa naiv da l'enviern 2017/18 haja la primavaira ina gronda influenza sin la spertadad dal crap. Per il mument na possia perquai nagin dir, cura che quai crappun vegnia a crudar. Quai possia esser damaun, ma era pir en diesch onns.
RR actualitad 17:00